Александър Пушкин
Колата на живота

Превод от руски: Петър Велчев, 2008

chitanka.info

Колата на живота[0]

Макар и често с тежко бреме,

тя леко движи се все пак;

и, беловлас, коларят Време

препуска буйния си впряг.

И сутрин всеки в нея сяда;

от нищичко не ни е страх,

крещим, терзани от досада:

„Хей, карай, мамка му …х!“

Но пладнето не е тъй дръзко;

страх всява всеки склон, овраг,

колата доста ни разтръска,

крещим: „Полека бе, глупак!“

И привечер лети колата;

и вече свикнахме почти,

и дремем, мислим за кревата,

а Времето с камшик плющи.

1823

[0] Едно от многото Пушкинови стихотворения, свързани с идеята и образа на пътя — един символ, характерен не само за Пушкин, но и за руската литература изобщо. Освен това стихотворението далеч не е единственото, в което поетът прибягва до използване на нецензурни думи и изрази, и дори ги римува. (Един век по-късно същото прави С. Есенин). За разлика от другите — и български, и чуждестранни — преводи, тук е спазена точната фраза на оригинала. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.